SUDSKA PRAKSA 
Primljeno: lipanj, 2018. 


ŽELJKO KARAS* 


Sudska praksa o policijskom postupanju: 
Prilog definiciji ispitivanja osumnjičenika 


1. SAMOINICIJATIVNO DAVANJE IZJAVA POLICIJI 


. svjedoci B. i S. iskazivali su samo o činjenici samoprijavljivanja (okrivljenik je 
došao u policijsku stanicu i prijavio se u vezi "slučaja R." i rekao da ga je on ubio). 
Ta činjenica vremenski i pojmovno ne spada u informativni razgovor osumnjičenika s 
ovlaštenom službenom osobom unutarnjih poslova (...) nego tom razgovoru prethodi, 
ona mu je (u konkretnom slučaju) samo povod, ona je izraz aktivnosti osumnjičenika, 
a ne tog državnog organa. Uz navedeno, potonje dvoje svjedoka (B. bila je na porti, a 
S. voditelj operativnog dežurstva u policijskoj stanici) nisu ni nastupili kao ovlaštene 
osobe u informativnom razgovoru. 


Međutim, J. je s okrivljenikom obavila informativni razgovor o činjenicama veza- 
nim za predmetna krivična djela i počinitelja, i to u svojstvu ovlaštene osobe unutar- 
njih poslova, a istom razgovoru prisustvovao je i E., rukovoditelj službe za suzbijanje 
općeg kriminaliteta. Oba potonja svjedoka su iskazivala i o činjenici kako je izgledao i 
djelovao okrivljenik, dakle o dokazno važnim činjenicama koje sadržajno ne spadaju 
u sam informativni razgovor i u tom dijelu ne radi se o tzv. "nedozvoljenom dokaziva- 
nju". Pri tome svjedokinja J. drugo preko toga, osim o onoj činjenici kojim povodom 
je obavila informativni razgovor s okrivljenikom, nije ni iskazivala o sadržaju informa- 
tivnog razgovora. 


VSRH, I Kž 326/93 od 20. listopada 1993. 


* doc. dr. sc. Željko Karas, profesor visoke škole, Visoka policijska škola, MUP RH, Zagreb. 

Prikazana sudska odluka odnosi se na ranije zakonsko uređenje u kojem je, za razliku 
od postojećeg zakonodavstva, bila moguća provedba obavijesnog razgovora s osumnjiče- 
nom osobom. Međutim, neovisno o tome što je odluka vezana uz raniji Zakon o kaznenom 
postupku, tumačenja su primjenjiva i na postojeće uređenje u smislu određivanja aktivnosti 
kojima započinje pojedina radnja prema osumnjičeniku. O procjeni takvih djelovanja i prema 
važećem ZKP-u'! ovisit će hoće li pojedine izjave i ostali dokazi za koje se iz njih doznalo 
biti valjani. Prema čl. 208. st. 5. ZKP-a, ako se radnja prikupljanja obavijesti poduzima prema 
osumnjičeniku, ne smije se provoditi bez propisanih zakonskih formalnosti, ali navedena 
odluka pokazuje da nije svako iznošenje izjava ujedno i radnja prema osumnjičeniku. Ranije 
sudske odluke mogu biti smjernice mogućeg razvoja, iako nije moguće predvidjeti hoće li 
sudovi razvijati i neka nova tumačenja. S obzirom na to da donošenje stajališta po novom 
ZKP-u vjerojatno ne treba očekivati u prvoj godini primjene Zakona, za to vrijeme policija 
postupa u okolnostima u kojima nije sigurno kako će biti ocijenjeno njezino postupanje. 


Prikazana odluka opisuje aktivnosti koje se mogu podijeliti na dva različita dijela. U 
prvom je dijelu imenovana osoba nepozvana pristupila u policiju i samoinicijativno dala 
određene izjave prvim službenicima na koje je naišla u policijskoj postaji (B. i S.), nakon čega 
su u drugom dijelu postupanja sustavni obavijesni razgovor o okolnostima prijave proveli 
službenici koji se bave istraživanjem kaznenih djela (J. 1 E.). Ta dva dijela aktivnosti znatno 
se razlikuju. Prije svega potrebno je istaknuti da početne izjave nisu nastale kao rezultat 
aktivnosti policije koja bi osobu sumnjičila ili pozvala na razgovor, te je Sud u tom dijelu 
aktivnosti opravdano pridao ključnu ulogu samostalnim radnjama davatelja navedene izjave 
i zato je naznačio da je iznošenje navedenih izjava ustvari samostalno djelovanje osobe. 
U skladu s takvom procjenom, za ovakve početne samoinicijativne izjave koje nisu radnja 
ispitivanja prema osumnjičeniku, nije bilo potrebno primjenjivati zakonske formalnosti. 

Prikazana sudska odluka nije iz novije sudske prakse i nemoguće je predvidjeti hoće 
li sudovi nastaviti sa sličnim tumačenjima ili će razvijati neka posve nova, ali je ipak bitno 
istaknuti da ovakvo tumačenje u najvećem dijelu ne ovisi o zakonskom uređenju. Navedena 
odluka utemeljena je u razlozima koji su prepoznati u raznim državama neovisno o pravnom 
uređenju i zakonskim standardima. Kod definicije ispitivanja uobičajeno se uvažavaju razne 
okolnosti događaja, pri čemu su bitne aktivnosti osobe koja daje izjavu.? I Direktiva 2013/48/ 
EU? zbog koje su započete posljednje dopune ZKP-a 2017. predviđa u točki 20. mogućnosti 
da se pojedini oblici prikupljanja obavijesti ne smatraju radnjom ispitivanja osumnjičenika. 
Takve oblike govorne komunikacije Direktiva naziva preliminarnim ispitivanjem i u njih 
svrstava razne oblike razgovora, među ostalim i "ako osumnjičenik ili optužena osoba još 
nije identificirana", što svakako može biti u slučaju kada još nije poznato je li osoba uopće 
osumnjičena. 

Među nedavnim izmjenama ZKP-a iz 2017. godine za policiju su najvažnije promjene 
u uređenju obavijesnog razgovora i uvođenju nove radnje ispitivanja osumnjičenika u čl. 


! Zakon o kaznenom postupku, Narodne novine 152/08., 76/09., 80/11., 121/11., 91/12., 143/12., 56/13., 
145/13., 152/14., 70/17. 


? Npr. odluka njemačkoga Saveznog vrhovnog suda BGHSt 40, 211; 1 StR 83/94 od 21. srpnja 1994. godine 
ili odluka američkoga Saveznog vrhovnog suda u predmetu Rhode Island v. Innis, 446 U.S. 291 (1980). 


> Direktiva 2013/48/EU Europskog parlamenta i Vijeća od 22. listopada 2013. o pravu na pristup odvjetniku u 
kaznenom postupku i u postupku na temelju europskoga uhidbenog naloga te o pravu na obavješćivanje treće 
strane u slučaju oduzimanja slobode i na komunikaciju s trećim osobama i konzularnim tijelima. 

208.a ZKP-a. Od osumnjičenika se obavijesti više ne mogu prikupljati običnim obavijesnim 
razgovorom, nego samo radnjom ispitivanja osumnjičenika uz ispunjavanje posebnih 
zakonskih uvjeta. U odnosu na takvo uređenje važno je utvrditi kojom aktivnošću započinje 
radnja ispitivanja i koja su druga mjerila bitna za utvrđivanje te radnje, da bi policija mogla 
odrediti kada je potrebno započeti primjenu pojedinih zakonskih odredbi o upozorenjima, 
snimanju ili branitelju. Odredba čl. 208.a st. 8. ZKP-a propisuje da će dokazi biti nezakoniti 
ako je provedeno ispitivanje osumnjičenika, a nisu poštivane određene odredbe o poukama, 
snimanju i drugim formalnostima. Takvo uređenje može utjecati i na sve ostale dokaze 
za koje se doznalo iz razgovora. Međutim, ovakve se odredbe ne primjenjuju ako nije 
provedeno ispitivanje, nego je iznošenje izjava dio govornog izražavanja osumnjičenika ili 
ako predmetna osoba još nema status osumnjičenika. 

U zakonskim propisima nema definicije ispitivanja iz koje bi se moglo odrediti koje 
vrste djelatnosti čine radnju ispitivanja. Odlučivanje je prepušteno sudskoj praksi, a prika- 
zana odluka jedno je od tumačenja koje može pripomoći definiranju. Za potrebe ovog rada 
ispitivanje je definirano kao radnja policije kojom se sustavno postavljaju pitanja konkretno 
osumnjičenoj osobi radi istraživanja kaznenog djela. Prema takvoj definiciji, u prikazanom 
je slučaju ispitivanje provedeno nakon prvih izjava i procjene vjerodostojnosti, odnosno tek 
u drugom dijelu postupanja, koje su proveli policijski službenici J. i E. Tijekom početnog 
iznošenja izjava policija nije započela radnju, nije bila riječ o sustavnom postavljanju pitanja 
i konkretno osumnjičenoj osobi niti je cilj prvih službenika bio istraživanje kaznenih djela. 

Da u tom dijelu nije riječ o policijskoj radnji vidljivo je jer se u prikazanom slučaju 
aktivnost policije u odnosu na početne izjave sastoji većinom od slušanja i sporadičnog po- 
stavljanja pitanja. Početne izjave rezultat su samostalne odluke osobe i ne mogu se pripisati 
djelovanju policije. Ako se promatra aktivnost policijskih službenika, niti su osobu pozivali, 
niti su je smatrali osumnjičenikom, kao što u vrijeme samoprijave nije bilo poznato je li uop- 
će riječ o kaznenom djelu. Izjava bi bila rezultat radnje ispitivanja da je nastala kao odgovor 
na aktivnost sustavnog postavljanja pitanja kojem je cilj istraživanje određenoga kaznenog 
djela. Jednako tako, ako osoba samoinicijativno daje izjave o drugom kaznenom djelu, koje 
nije predmet istraživanja, ne može se zaključiti da je to rezultat provedenog ispitivanja. 


Osim navedenih obilježja koja opisuju je li uopće provedena radnja, jedan od eleme- 
nata definicije odnosi se na svojstvo osumnjičenika. Prema podacima iz odluke, vidljivo je 
da je osoba došla davati podatke o događaju koji policija još uopće nije otkrila i kvalificirala. 
sudskoj praksi, sumnja se ne može utemeljiti na nagađanjima ili intuiciji, nego moraju po- 
stojati konkretne činjenice, što je jamstvo da represivna tijela neće neopravdano postupiti 
prema osobama. Zato policija ne može neprovjereno sumnjičiti osobe, nego tek onda kada 
zaključak o vjerojatnosti može utemeljiti na određenim činjenicama. U prikazanom slučaju 
policija u trenutku nenadanog dolaska osobe i davanja izjava uopće nije znala da je kazneno 
djelo počinjeno, tako da ni hipotetički ne bi mogla biti izrečena upozorenja o osnovama koje 
osobu terete ili o kaznenom djelu zbog kojeg se provodi ispitivanje. 


Kada bi se osobe neosnovano sumnjičile na temelju bilo kakvih neprovjerenih podata- 
ka i kad bi se odmah tražilo da im se odredi branitelj, većina se ne bi osjećala ugodno. Policija 
bi ostavljala dojam represivnog tijela koje bez dokaza neosnovano sumnjiči građane. U tom 
je smislu prirodno da se kod izjava osoba koje nisu pozivane i koje izjavljuju o događaju o 
kojem još nema podataka na početku postavi nekoliko pitanja kojima je cilj provjeravanje 

vjerodostojnosti, a ne istraživanje kaznenog djela — jer ono još nije utvrđeno. Početno postav- 
ljanje nekoliko pitanja koje je usmjereno na preliminarnu provjeru događaja ne bi se trebalo 
smatrati provođenjem radnje prema osumnjičenoj osobi. Tek nakon utvrđivanja pouzdanosti 
izjava koje osoba daje ili provjere iz drugih radnji može se zaključiti da bi osoba mogla biti 
osumnjičenik ili da postoji kazneno djelo koje je potrebno istraživati. Tek ako bi se potom 
počelo sustavno razgovarati radi istraživanja utvrđenoga kaznenog djela, započela bi radnja 
ispitivanja osumnjičenika. 

Utvrđivanje početka i završetka ispitivanja jednostavnije je kada je ta radnja unaprijed 
pripremljena, za razliku od prikazanog slučaja u kojem policija nije znala da bi osoba mo- 
gla početi davati izjave.* U primjerima planiranih radnji jednostavnije je utvrditi "kada je 
započelo ispitivanje i kada je završilo, uz potpis osumnjičenika, službene osobe djelatnika 
policije" ili slično, kada zapisnik sadrži "upisano točno vrijeme početka ispitivanja te kada 
je završeno ispitivanje". U sličnim okolnostima postupali su navedeni službenici koji su 
nakon utvrđivanja vjerodostojnosti obavijesti započeli s istraživanjem kaznenog djela. Me- 
đutim, poteškoće se mogu javljati kod neplaniranih postupanja, kada osobe samoinicijativno 
započnu nenajavljeno davati izjave, što se može javiti i u uredskom i u terenskom radu po- 
licije. Kada bi se i takve samoinicijativne i neplanirane izjave smatrale ispitivanjem, onda 
bi svi proizašli dokazi bili nezakoniti jer policija ne može trenutačno osiguravati snimanje i 
upozorenja o pravima, pa bi se javljala neobična preporuka da moraju prestati slušati. 

U prilog dokaznoj uporabi govori i uvažavanje samoinicijativnog prijavljivanja kod 
izricanja kazne, a to bi bilo onemogućeno kada se ne bi moglo dokazivati. Uzimanje u obzir 
ovih okolnosti javlja se u primjerima u kojima se počinitelj "samoinicijativno nakon poči- 
njenja (...) prijavio policiji, a što ukazuje na njegovu svjesnost o pogibeljnosti terećenog mu 
djela"" ili kada prije otkrivanja "optuženik sam odlazi na policiju i svojevoljno daje iskaz 
koji za njega u naravi predstavlja samoprijavljivanje"?. 

U prikazanom slučaju iz sudske prakse policijski službenici mogu iskazivati samo o 
sadržaju izjava jer njima ustvari nije poznato jesu li takve izjave točne, odnosno je li riječ 
O istinitoj prijavi. S obzirom na to da policijski službenici nisu vidjeli počinjenje, ne mogu 
svjedočiti je li navedena osoba doista počinila navedeno kazneno djelo. Njihovo svjedočenje 
može se odnositi samo na činjenicu dolaska osobe, njenih izjava i načina ponašanja. Zbog 
toga su oni svjedoci po čuvenju.? 


“ Burić, Z.; Karas, Ž. 2017. Prilog raspravi o dvojbama vezanima uz novu definiciju osumnjičenika i radnju 
njegova ispitivanja. Hrvatski ljetopis za kaznene znanosti i praksu, 24(2), 443—482. 

* VSRH, I Kž 30/06 od 17. svibnja 2006. 

“ VSRH, I Kž 194/09 od 1. travnja 2009. 

"VSRH, II Kž 222/15 od 17. lipnja 2015. 

* VSRH, I Kž 203/14 od 27. lipnja 2017. 

?* "Oba svjedoka su potvrdila da se okrivljenik sam prijavio u vezi 'slučaja H.' i tada rekao: 'Ja sam ubio H.' 
Naravno da se taj dokaz ne smije uzeti kao priznanje u krivičnom postupku, niti se može uzeti kao obavijest 
koju je osumnjičenik dao ovlaštenoj osobi unutarnjih poslova (...) predstavljaju samo dokaz o postojanju 
indicijalne činjenice da se je okrivljenik sam prijavio u vezi 'slučaja H.' kao počinitelj djela. U krivičnom 
postupku dopušteno je zaključivanje o postojanju odlučnih i drugih važnih činjenica i temeljem iskaza tzv. 
svjedoka po čuvenju", VSRH, I Kž 326/93 od 20. listopada 1993. 

2. SAMOINICIJATIVNA PREDAJA DRUGIH DOKAZA POLICIJI 


... kada je legitimiran od strane djelatnika policije, sam je rekao da posjeduje opojnu 
drogu u količini od 41 tabletu, potom otključao vozilo i sa svoje lijeve vozačke strane 
izvadio te tablete, te ih predao djelatnicima policije. 


VSRH, I Kž 965/03 od 5. srpnja 2006. 


Naime, iz stanja spisa proizlazi da su djelatnici policije optuženiku došli uručiti poziv 
na obavijesni razgovor, a optuženik im je tada dragovoljno pokazao i izručio stabljike 
indijske konoplje koje su bile u posudama za cvijeće u dvorištu iza kuće, dakle izvan 
vidokruga osoba koje stoje ispred kuće. 


VSRH, I Kž 588/11 od 19. srpnja 2011. 


Prikazana odluka također se odnosi na pitanje koje je promatrano u prethodnom pod- 
naslovu prikaza jer se i ovdje odlučuje o samoinicijativnom davanju pojedinih vrsta dokaza. 
Jedina razlika u odnosu na prethodni slučaj jest to što se uz sporadični oblik razgovaranja 
ovdje javlja i vrsta materijalnog dokaza koji osoba također daje policiji. Takvim dokazom 
osoba jednako tako sama sebe okrivljuje, ali taj dokaz također nije rezultat policijske radnje, 
nego radnje te osobe. Ovaj je primjer u bitnome sličan prethodnome ako promatramo po- 
četne aktivnosti policije kao mjerilo u definiranju sadržaja provedenih radnji. U tom smislu 
ni izjave ni druge dokaze nije svojom aktivnošću pronašla policija. Prema zaključku Suda, 
nije policija provela radnju pretrage, nego se do dokaza došlo posve drugačijom djelatnošću. 
Ovakvo razgraničenje prema kriteriju aktivnosti policije opravdano je primijenjeno u pret- 
hodno prikazanoj radnji, u kojoj je također promatrano kada je neka izjava rezultat sustav- 
nog postavljanja pitanja radi istraživanja djela, a kada je nastala samoinicijativnom odlukom 
osobe. 


Kada je osoba iz ovog primjera predala predmet i pritom ujedno izrekla određene in- 
kriminirajuće izjave, obje vrste dokaza moguće je promatrati prema sličnim kriterijima u 
odnosu na subjekta koji je nositelj radnje. Naime, kao što policija nije provodila aktivnosti 
da bi došla do izjava, jednako tako nije provodila ni aktivnosti koje bi dovele do pronalaska 
ovakvih materijalnih dokaza, nego ih je osoba samoinicijativno predala. Riječ je o slušanju 
osobe koja dobrovoljno iznosi određene sadržaje. Izjave su u istoj mjeri dio osobnog izraža- 
vanja vlastitih motiva, kao što je to i predaja predmeta ili nekoga drugog dokaza. 


Osoba bi mogla svoje verbalno izražavanje snimiti, zapisati svoju izjavu ili je na neki 
i ne bi ih se moglo smatrati radnjom tijela vlasti. Na takve oblike izražavanja također se ne 
primjenjuju formalnosti iz radnje ispitivanja jer to nije područje njihove primjene. Izjave 
koje nastaju samoinicijativno odlukom osobe, koja ih može na različite načine izražavati 
iako ih nitko nije tražio, nisu nastale ispitivanjem.'" Zakonska zaštita građana odnosi se na 
djelovanje koje započinje aktivnostima tijela vlasti, kao što i ZKP opisuje postupanje tijela 
vlasti, a ne radnje građana. 


19 "u ovim snimkama sadržane su rečenične konstrukcije koje se odnose na ranije obavljene radnje od strane 
optuženika", VSRH, I Kž 282/04 od 22. studenog 2005. 

3. IZNOŠENJE IZJAVA O DOGAĐAJIMA KOJI NISU KAZNENA DJELA 


... proizlazi da je ista iskazivala na temelju svojih neposrednih saznanja do kojih je 
došla temeljem ovlaštenog postupanja prilikom zaprimanja prijave nestanka osobe, u 
vrijeme kada K. nije imala status osumnjičenice. Naime, K. je (...) pristupila u prostorije 
PP-ai prijavila nestanak svog supruga P. U tom trenutku djelatnica policije L. ovlašteno 
je postupala (...) i njene radnje zaprimanja prijave, sastavljanja službene zabilješke 
i raspisivanja potrage, o kojima kao svjedok iskazuje u izdvojenom dijelu zapisnika, 
ne predstavljaju izvidne mjere koje djelatnici policije poduzimaju ako postoje osnove 
sumnje da je počinjeno kazneno djelo (...) Dakle, u konkretnom slučaju, ne proizlazi 
da bi se iskaz svjedokinje L. temeljio na okolnostima i činjenicama koje bi njoj bile 
poznate iz obavljenog obavijesnog razgovora sa nekim građaninom ili osumnjičenikom, 
u kojem bi se slučaju, eventualno, radilo o nezakonitom dokazu. 


VSRH, I Kž 123/04 od 26. veljače 2004. 


Jedan od predloženih elemenata definicije ispitivanja osumnjičenika uključuje istraži- 
vanje nekoga konkretnog kaznenog djela, pa nije riječ o ispitivanju po ZKP-u kada policija 
postupa radi drugih događaja vezanih uz javni red ili sigurnost. Citirana odluka prikazuje 
postupanje u okviru slučaja za koji u vrijeme prijave događaja nisu postojale činjenice koje 
bi upućivale na to da je riječ o nekom kaznenom djelu, te je i cijelo postupanje započeto u 
okviru drugih policijskih ovlasti koje nisu uređene u kaznenom postupovnom zakonodav- 
stvu. Osoba koja je davala izjave nije u tom trenutku imala status osumnjičenika, pa ni prema 
važećem ZKP-u ne bi spadala u kategoriju osoba prema kojima je uopće moguće provoditi 
radnju ispitivanja. Također, Direktiva u točki 20. ističe da "sigurnosna pitanja" spadaju u 
preliminarna ispitivanja koja ne predstavljaju ispitivanja osumnjičenika. 

Takve su situacije vrlo česte u postupanju koje su izazvali drugi razlozi koji spadaju 
u rad policije, poput općenitih pitanja javnog reda, sigurnosti, prometa, graničnih poslova 1 
raznih drugih vrsta poslova. Prikupljanje obavijesti razgovorom sastavni je dio brojnih radnji 
koje se provode u takvim poslovima. Navedena odluka pokazuje da nema potrebe za sav ras- 
pon poslova koje policija provodi nametati primjenu odredaba o kaznenom postupku. Polici- 
ja u brojnim poslovima iz područja ne postupa samo prema osumnjičenicima. Takve razloge 
prepoznaje i Direktiva, koja je bila povod za unošenje izmjena u ZKP. U nekim događajima 
policija postupa potaknuta različitim razlozima i pritom prikuplja izjave od građana, ali na 
takve razgovore nema potrebe primjenjivati odredbe o zaštiti osumnjičenika. 

Postavljanje pitanja u ovakvim slučajevima nije usmjereno na istraživanje konkretnoga 
kaznenog djela te nije riječ o postupanju za potrebe kaznenog postupka. U ovakvim oblicima 
verbalnog izražavanja nije postojalo sustavno postavljanje pitanja radi istraživanja konkret- 
noga kaznenog djela. Promatranjem aktivnosti policijskih službenika može se vidjeti da nisu 
sustavno postavljali pitanja osobi koja je konkretno osumnjičena, nego je riječ o općenitom 
raspitivanju o pojedinim okolnostima uočenima tijekom provedbe policijskih ovlasti za dru- 
ge policijske poslove. U brojnim policijskim ovlastima policija postavlja pitanja građanima i 
prikuplja obavijesti, ali takve osobe pritom nemaju status osumnjičenika. 

Sličan primjer razgovaranja s osobom koja nije osumnjičena u okviru drugih poslo- 
va jest otkrivanje vlasništva pojedinih stvari kako bi se razjasnilo je li riječ o izgubljenom 
predmetu; ono se poduzima u okviru postupanja koje je vezano uz zaštitu imovine građana i 
zaštitu sigurnosti drugih, kao kada "samoinicijativno naknadno javljanje opt. da je on vlasnik 
mobitela i prtljage (ruksaka) nije rezultat ispitivanja policajca, već je to samo ukazivanje na 
način pod kojim se okolnostima saznalo tko je vlasnik sporne prtljage (ruksaka)".!! Slično 
se može zaključiti da nije riječ o radnji prema osumnjičenoj osobi ako se razgovor vodio 
kao običan razgovor među građanima, izvan službenih radnji; tada se također može raditi o 
izjavama koje se mogu iskoristiti za dokazivanje, kao kada je sud zaključio da je dopušteno 
svjedočiti "o sadržaju izjave koju je optuženik dao pred njom, na poziv djelatnika policije, 


izvan izvidne radnje prikupljanja obavijesti".!? 


4. IZNOŠENJE IZJAVA U OKVIRU PRUŽANJA POMOĆI 


Okolnost na koju ukazuje žalitelj, da je optuženik svom bratu ispričao što je učinio, 
a ovaj o tome obavijestio policiju, doista je objektivno omogućilo spašavanje života 
oštećeniku... 


VSRH, I Kž 360/94 od 30. lipnja 1994. 


Prikazane odluke obuhvaćaju odnos prema samoinicijativnim izjavama koje također 
nisu dane u okviru istraživačkih ciljeva, nego u okviru traženja pomoći ili spašavanja žrtve. 
lako se navedene odluke ne odnose na davanje izjava izravno policiji, nego je ovdje riječ o 
uključivanju drugih subjekata, kada bi hipotetički ovakve izjave bile davane policiji, takve 
početne izjave također ne bi trebale biti obuhvaćene propisima kaznenog postupovnog za- 
konodavstva jer je također riječ o samoinicijativnim izjavama kao i u prvom slučaju u ovom 
prikazu. Svrha djelovanja tijela vlasti u ovakvom obliku usmjerena je na spašavanje ili na 
zdravstvene razloge i pritom postupaju razna tijela koja razgovaraju sa žrtvama ili drugim 
osobama. Početni dio razgovora u kojem se provjerava vjerodostojnost izjava i prikupljaju 
podaci usmjereni ne na istraživanje nego na spašavanje žrtve ne bi trebao spadati u provođe- 
nje radnje prema osumnjičeniku. 

Kada bi u prikazanim slučajevima osoba sama nazvala policiju i opisala u kakvom je 
stanju žrtva, pritom ne bi bila riječ o izjašnjavanju u odnosu na neke istraživačke ciljeve. 
Ako je pritom počinitelj rekao da je način počinjenja ubadanje, opisao vrstu noža i dio tijela 
u koji je ostvaren ubod'5, a sve radi spašavanja i pružanja pomoći, taj dio njegovih izjava 
također se ne bi trebao smatrati provođenjem radnje policije prema osumnjičenoj osobi jer 


! VSRH, I Kž 122/04 od 15. lipnja 2004. 
!" VSRH, I Kž 612/05 od 30. studenoga 2005. 


5 "na izravnu namjeru ukazuju okolnosti djela, poglavito da je počinjeno nožem 'velikih dimenzija' ukupne 


duljine 32 cm, duljine oštrice 19,5 cm, kojim je zadana direktna ubodna rana u predjelu trbuha i prouzročena 
osobito teška tjelesna ozljeda", Kžm 57/14 od 2. lipnja 2015. 

je izjave osoba dala samoinicijativno. Kada se takve izjave ne bi mogle koristiti u kaznenom 
postupku, bilo bi otežano utvrditi kakav je bio način postupanja počinitelja i je li pokušavao 
spriječiti nastanak posljedica. 

Ako bi u navedenom slučaju policijski službenici počeli postavljati pitanja vezana uz 
spašavanje, ni taj dio ne bi trebalo smatrati ispitivanjem jer ima drugačiji cilj. Prikazani 
slučajevi pokazuju cilj prikupljanja obavijesti koji nije vezan uz istraživanje. Iz ovakvih slu- 
čajeva vidljivo je da je potrebno uvažiti sve okolnosti, a pritom i kriterij svrhe razgovora. Po- 
licija provodi brojne radnje kojima nije cilj postupanje u kaznenom postupku, nego u raznim 
drugim postupcima pružanja pomoći i sličnima. Poslovi poput očuvanja prava ili spašavanja 
nisu regulirani kaznenim postupovnim pravilima. Čak i kada je riječ o kažnjivim događajima 
se na započinjanje pružanja pomoći ili na mjere spašavanja, a ne primarno na istraživanje 
kaznenog djela, koje u to vrijeme još nije pouzdano ni utvrđeno. 

Kada bi službenici na mjestu događaja pronašli tragove krvi i pokušavali doznati u ka- 
kvu je stanju ozlijeđena osoba te nalazi li se još tko u opasnosti, time bi prikupljali obavijesti 
za potrebe spašavanja ili pružanja pomoći. Osim toga, u početnom prikupljanju podataka 
često je nemoguće odrediti kvalifikaciju ili uopće odrediti je li riječ o kažnjivu djelu. Uobiča- 
jeno postupanje policije namijenjeno je i drugim vrijednostima, odnosno pravima, i po tom je 
svojstvu potrebno razlikovati policiju od nekih drugih tijela u pravosudnom sustavu koja po- 
stupaju samo u okviru kaznenog postupka. Ne bi bilo pravilno proširivati radnju ispitivanja 
osumnjičenika iz kaznenog postupka na sve poslove policije koji se odnose na prikupljanje 
obavijesti u okviru pružanja pomoći, zaštite, spašavanja i slične poslove koji su u bitnome 
nevezani za kazneni postupak. 

Stanje je slično i ako neka osoba priđe službeniku i kaže mu nešto o događaju koji 
ugrožava sigurnost. U postupanju po tome događaju policijski bi službenik trebao primarno 
provoditi funkcije koje se odnose na zaštitu prava. Kada bi stanje bilo drugačije i kada bi 
se primarna važnost davala mogućoj kažnjivosti događaja, ne samo da bi dolazilo do neo- 
snovanih sumnjičenja nego bi se propuštalo poduzimanje osnovnih radnji spašavanja, što bi 
imalo višestruke negativne posljedice. Zaštita takvih vrijednosti ima prednost pred pitanjima 
kaznenog postupka, slično kao i kada se za potrebe spašavanja možda dolazi do promjene 
pojedinih tragova. Tako se kod brojnih radnji kojima se ostvaruju zahvati u pojedina prava 
(npr. ulazak u dom prema čl. 74. st. 1. toč. 2. Zakona o policijskim poslovima i ovlastima) 
navode osnove pružanja pomoći ili otklanjanje opasnosti kao osnova za postupanje. 


5. IZNOŠENJE IZJAVA U POLIGRAFSKOM ISPITIVANJU 


Poligrafsko testiranje predstavlja provjeru bioloških funkcija čovjeka (djelovanje 
njegovog neurovegetativnog sustava pri davanju odgovora na pojedina pitanja) koju 
radnju provode redarstvene vlasti i ona može predstavljati samo izvidnu radnju. 


VSRH, III Kr 70/04 od 20. veljače 2008. 


Stoga je neprihvatljivo da bi poligrafsko ispitivanje moglo imati tretman iskaza 
osumnjičenika koji se može upotrijebiti kao dokaz u kaznenom postupku, pa čak i da je 

obavljeno u sklopu izvida kaznenih djela i da je testiranju bio nazočan branitelj (...) jer 
reakcije prilikom poligrafskog testiranja ne predstavljaju slobodno iskazivanje. 


VSRH, I Kž 890/09 od 27. siječnja 2010. 


Navedene se odluke odnose na promatranje položaja radnje poligrafskog ispitivanja. 
Iako su odluke također iz ranijega pravnog uređenja prije 2017. godine, s obzirom na to da 
nova tumačenja još ne postoje, ovakve odluke mogu pružati određene smjernice u predstoje- 
ćem razdoblju. Nove odredbe zabranjuju ispitivanje osumnjičenika bez ispunjavanja poseb- 
nih uvjeta i predviđena je posljedica izdvajanje svih pronađenih dokaza, te se javlja pitanje 
znači li primjena navedenih odredbi ujedno i bitno sužavanje mogućnosti poligrafskog ispiti- 
vanja osoba koje su konkretno osumnjičene. Ako bi se radnja poligrafskog ispitivanja tuma- 
čila kao provođenje ispitivanja, tada se rezultati radnje ne bi mogli koristiti ni za otkrivanje 
drugih dokaza, primjerice sredstva počinjenja i sličnih, što je dosad bilo moguće. 

Navedene odluke pokazuju da za poligrafsko ispitivanje nije potrebno težiti uvođenju 
formalnosti prema pravilima koja uređuju ispitivanje jer je riječ o drugačijoj vrsti rezultata 
koji se prikupljaju na drugačiji način. Kod poligrafskog ispitivanja ključno je kakve su reak- 
cije osobe i kako će ih ispitivač protumačiti u odnosu na dane odgovore. Osnovni je sadržaj 
radnje u registriranju određenih tjelesnih reakcija osobe tijekom pojedinih odgovora. U tom 
smislu ni uvođenje uvjeta poput snimanja ili upozoravanja o pravima ne bi moglo davati 
dokaznu valjanost rezultatima. Radnja poligrafskog ispitivanja uobičajena je u stranim dr- 
žavama, a pravni sustavi koji su uređivali ispitivanje osumnjičenika nisu pokušavali slična 
pravila prebacivati na poligraf.'* 

Osobama se tijekom provođenja poligrafskog ispitivanja postavljaju razna pitanja. Kod 
utvrđivanja provodi li se time ujedno radnja ispitivanja, potrebno je pojedinačno promatrati 
slučajeve i ulogu odgovora koje je osoba samoinicijativno davala nakon provedenog testira- 
nja. Moguće su i različite situacije ako je osoba tijekom provedbe radnje postala osumnjičena 
ili ako se odmah nakon testiranja pokaže potreba za razgovorom o uočenim okolnostima. 
Potrebno je uvažavati pojedinačne okolnosti slučaja i nije moguće unaprijed utvrditi načelna 
pravila o tome da je testiranje ujedno i ispitivanje osumnjičenika. Provođenje razgovora prije 
i nakon samog testiranja, kao i testiranje u kojem se bilježe reakcije na poligrafu, ne mora 
nužno značiti da je provedena radnja ispitivanja osumnjičenika u smislu čl. 208.a ZKP-a. 
Po spoznajnom obliku ova je djelatnost drugačija od ispitivanja u kojem se nastoji prikupiti 
određeni sadržaj izjave. 

Osim aktivnosti od kojih se sastoji sama radnja, važna posebnost poligrafskog ispi- 
tivanja jest status osobe prema kojoj se radnja provodi. Znatan dio osoba prema kojima se 
radnja provodi nije konkretno osumnjičen, već poligraf služi kao sredstvo za sužavanje kruga 
mogućih počinitelja. Poligrafsko ispitivanje najčešće se odnosi na osobe koje su u mogućem 
krugu počinitelja, pa se ni prikupljanje obavijesti od njih ne treba smatrati ispitivanjem, čak i 
ako nakon testiranja ispitivač započne razgovor o pojedinim konkretnim okolnostima. 

Krug mogućih počinitelja ne znači da se svaka obuhvaćena osoba ujedno konkretizira 
kao osumnjičena. Primjer shvaćanja kruga osumnjičenika jest kada je "počinitelj djela netko 


'* BGHSt, 1 StR 156/98 od 17. prosinca 1998. 

tko je dobro znao raspored prostorija i mjesto gdje se oružje inače nalazilo, što suzuje krug 
osoba koje dolaze u obzir kao počinitelji"!“, ali to još ne znači da je svatko iz tog kruga 
konkretizirana osoba koja će biti uhićena. Slična je odluka i kada je navedeni "ulazio u krug 
mogućih počinitelja, ali je nakon izvršene analize iz tog kruga otpao"“, što znači da se krug 
mogućih počinitelja provjerava različitim radnjama dok se prema nekoj konkretnoj osobi ne 
usmjeri sumnja. Policija najčešće postupa prema malenom dijelu populacije i većina građana 
ne sudjeluje u počinjenju kaznenih djela. Ako bi se osobe neopravdano sumnjičile, to bi mo- 
glo voditi do gledišta o represivnom i neutemeljenom djelovanju policije. 


Engl. Supreme Court's Case Law on Police Proceedings: Definition of the Suspect Interro- 
gation 


'5 VSRH, III Kr 43/05 od 30. kolovoza 2005. 
'“ VSRH, I Kž 335/14-8 od 4. travnja 2016. 

